ሦስት ዓቃቤያነ ሕግና የተለያዩ ግለሰቦች በሽብር ተግባር ወንጀል ተጠርጥረው ታሰሩ
ፍርድ ቤት ቀርበው ለተጨማሪ ምርመራ 28 ቀናት ተፈቅዶባቸዋል ሰኔ 15 ቀን 2011 ዓ.ም. በሰዓታት ልዩነት በአማራ ክልል ባህር ዳር ከተማና በአዲስ አበባ ከተማ ውስጥ ከተፈጸመው ከፍተኛ የመንግሥት ባለሥልጣናት ግድያ ጋር በተያያዘ፣ በሽብርተኝነት የወንጀል ተግባር የተጠረጠሩ ሦስት ዓቃቤያነ ሕግና ስድስት ግለሰቦች ታሰሩ፡፡ በሽብርተኝነት ተጠርጥረው የታሰሩት ዓቃቤ ሕግ አቶ የወግሰው በቀለን ጨምሮ ሦስት ዓቃቤያነ ሕግ፣ የአዲስ አበባ ከተማ ባለአደራ ምክር ቤት ተብሎ የሚጠራው አባላት ናቸው የተባሉት አቶ ስንታየሁ ቸኮል፣ አቶ መርከቡ ኃይሌና አቶ ጌዲዮን ወንድወሰን፣ እንዲሁም የአሥራት ሚዲያ (ቴሌቪዥን) ተወካይና አስተባባሪ አቶ በሪሁን አዳነ ሲሆኑ፣ አቶ ማስተዋል አረጋና አቶ ኃየሎም ብርሃነ የተባሉ ተጠርጣሪዎች መታሰራቸው ታውቋል፡፡ተጠርጣሪዎቹ በፌዴራል የመጀመርያ ደረጃ ፍርድ ቤት አራዳ ምድብ ወንጀል ችሎት የቀረቡ ሲሆን፣ የፌዴራል ፖሊስ ስለተጠረጠሩበት ወንጀል ለፍርድ ቤቱ አስረድቷል፡፡ ተጠርጣሪዎቹ ሰኔ 15 ቀን 2011 ዓ.ም. በአማራ ክልል ከፍተኛ ባለሥልጣናትና በአዲስ አበባ ከተማ ከፍተኛ የጦር መኮንኖች ላይ በደረሰው የግድያ ወንጀል ካልተያዙ ግብረ አበሮቻቸው ጋር በመሆን መሳተፋቸውን ገልጿል፡፡ ተጠርጣሪዎቹ ሕገ መንግሥታዊ ሥርዓቱን በኃይል ለመናድ በተለያዩ ሁኔታዎች በመሳተፋቸውን አክሎ፣ ለተጨማሪ ምርመራ በፀረ ሽብርተኝነት አዋጅ ቁጥር 652/2001 ድንጋጌ መሠረት 28 ቀናት ተጨማሪ የምርመራ ጊዜ እንዲፈቀድለት ጠይቋል፡፡ ዓቃቤ ሕግ አቶ የወግሰው በቀለ በጠበቃቸው አማካይነት ባቀረቡት መከራከሪያ፣ ፖሊስ ያቀረበው ማመልከቻ ጥቅል መሆኑን፣ እያንዳንዳቸው በምን ዓይነት የወንጀል ተግባር እንደተሳተፉ አለመገለጹን፣ ደንበኛቸው ከታሰሩ ከሰኔ 20 ቀን 2011 ዓ.ም. ጀምሮ ቤተሰብ ጠይቋቸው እንደማያውቅ ለፍርድ ቤቱ አሳውቀዋል፡፡ ፍርድ ቤቱም የግራ ቀኙን ክርክር አዳምጦ፣ ፖሊስ ተጠርጣሪዎቹ በቤተሰቦቻቸው እንዲጠየቁ ትዕዛዝ በመስጠት፣ የተጠየቀውን 28 ተጨማሪ ቀናት በመፍቀድ ለሐምሌ 18 ቀን 2011 ዓ.ም. ቀጠሮ ሰጥቷል፡፡ ሌሎቹ ስድስት ተጠርጣሪዎችም በጠበቃ የተወከሉ ሲሆን፣ ፖሊስ በተመሳሳይ ምክንያት እንደጠረጠራቸው ገልጿል፡፡ ጠበቃቸው ለፍርድ ቤቱ ባቀረቡት መከራከሪያ ፖሊስ ደንበኞቻቸውን የጠረጠራቸው በሽብር ተግባር ወንጀል ቢሆንም፣ በአማራ ክልል ባህር ዳር ከተማና በአዲስ አበባ ከተማ በከፍተኛ የመንግሥት ባለሥልጣናት ላይ የተፈጸመው ግድያ መፈንቅለ መንግሥት መሆኑ እንደተገለጸ አስረድተዋል፡፡ መፈንቅለ መንግሥት ማድረግ ደግሞ ዋስትና ስለማይከለክል፣ የዋስ መብታቸው እንዲከበርላቸው ጠይቀዋል፡፡ በተጨማሪም ፖሊስ ያቀረበው ማመልከቻ በጥቅል በመሆኑ በዝርዝርና የወንጀል ተሳትፏቸው ተለይቶ እንዲቀርብ ጠይቀዋል፡፡ ፍርድ ቤቱም መርማሪ ፖሊስ መዝገቡን እንዲያቀርብና የወንጀል ተሳትፏቸውንም በመለየት እንዲያቀርብ ትዕዛዝ ሰጥቶ፣ መርማሪ ፖሊስ የጠየቀውን ተጨማሪ 28 ቀናት በመፍቀድ ለሐምሌ 18 ቀን 2011 ዓ.ም. ቀጠሮ ሰጥቷል፡፡ 